**Ártánd Község Önkormányzata Képviselő-testületének …./2025. (…..) önkormányzati rendelete**

**az önkormányzat közművelődési feladatainak ellátásáról**

[1] Ártánd Község Önkormányzata a művelődési érdekeinek és kulturális szükségleteinek figyelembevételével a helyi lehetőségek, sajátosságok alapján ellátandó közművelődési feladatok, valamint azok ellátási formájának, módjának és mértékének megállapítása céljából,

[2] Ártánd Község Önkormányzata Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésben kapott felhatalmazás alapján, az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva, az Ártánd Község Önkormányzata Képviselő-testületének Ügyrendi Bizottsága véleményének kikérésével a következőket rendeli el:

**1. A rendelet hatálya**

**1. §**

A rendelet hatálya kiterjed Ártánd község közigazgatási területén közművelődési feladatot ellátókra, a közösségi színterek és a közművelődési intézmények fenntartóira, működtetőire és alkalmazottaira.

**2. Az Önkormányzat által biztosított közművelődési alapszolgáltatások köre**

**2. §**

Az Önkormányzat a Kultv. 76. §-ában meghatározott közművelődési alapszolgáltatások közül a helyi lehetőségek és sajátosságok figyelembe vételével a következő alapszolgáltatásokat biztosítja:

*a)* művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása. Ennek keretében:

*aa)* a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,

*ab)* a művelődő közösség számára bemutatkozási lehetőségeket teremt,

*ac)* fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.

*b)* a hagyományos közösségi kulturális értékek átörökítése feltételeinek biztosítása, melynek keretében

*ba)* a helytörténettel, a népművészettel, a népi iparművészettel és a település szellemi kulturális örökségével kapcsolatos csoportot, szakkört, klubot működtet, támogatja a művelődő közösségek ezirányú munkáját;

*bb)* részt vesz a helyi művelődési szokások gondozásában, gazdagításában, értéktárak kialakításában, gondozásában, a települési értékeket bemutató és népszerűsítő programokat, tevékenységeket, szolgáltatásokat szervez, és támogatja azok megvalósítását;

*bc)* az anyanyelvápolás érdekében programokat, tevékenységeket, szolgáltatásokat szervez, támogatja a művelődő közösségek ezirányú munkáját;

*bd)* a nemzeti, az európai és az egyetemes kultúra, továbbá a külhoni nemzetrészek kulturális értékeinek megismertetése érdekében programokat, tevékenységeket, szolgáltatásokat szervez, támogatja azok megvalósítását; valamint

*be)* az ünnepek kultúrájának gondozása érdekében a helyi szokások figyelembevételével, a művelődő közösségek, illetve a hagyományos közösségi kulturális értékek átörökítésével foglalkozó közösségek bevonásával szervezi az állami, a nemzeti, a társadalmi és településhez kötődő ünnepek helyi alkalmait, támogatja azok megvalósítását.

**3. A közművelődési feladatellátás formái, szervezeti keretei**

**3. §**

(1) Az önkormányzat közművelődési feladatainak ellátásáról közösségi színtér működtetésével - a Zám Tibor Művelődési Ház és Könyvtárban gondoskodik. A közösségi színtér megnevezése Zám Tibor Közösségi Színtér (címe: 4115 Ártánd, Templom utca 11.).

(2) A Zám Tibor Közösségi Színtér által nem biztosítható speciális vagy szakági közművelődési feladatok ellátásába az Önkormányzat bevonhatja

*a)* az egyéb alaptevékenységhez kapcsolódóan közművelődési tevékenységet is végző intézményeket,

*b)* nyilvántartásba vett közművelődési célú társadalmi szervezeteket,

*c)* közművelődési feladatok ellátásában résztvevő egyéb szervezeteket,

*d)* vagy egyes közművelődési feladatok, feladat együttesek ellátására közművelődési megállapodást köthet a feladat ellátást vállaló jogi személlyel vagy magánszeméllyel.

**4. A közművelődési feladatok finanszírozásának módja, mértéke**

**4. §**

Az Önkormányzat közművelődési feladatait és a Zám Tibor Közösségi Színtér működését költségvetéséből finanszírozza, amelynek forrása a központi költségvetésből származó közművelődési támogatás, az Önkormányzati támogatás, az Önkormányzati saját bevétel és pályázati forrás. Pályázatok esetén az Önkormányzat egyedi döntése alapján biztosítja az önerőt.

**5. Záró rendelkezés**

**5. §**

Ez a rendelet 2025. november 7-én lép hatályba.

**6. §**

Hatályát veszti az Ártánd Község Önkormányzata Képviselő-testületének az önkormányzat közművelődési feladatainak ellátásáról szóló 1/2019. (II. 1.) önkormányzati rendelet.

**Benkő Sándor sk. Dr. Köstner Dávid sk.**

polgármester jegyző

**Záradék**:

A rendelet hirdetőtáblán való kifüggesztéssel kihirdetve: 2025. ……... napján.

**Dr. Köstner Dávid**

jegyző

Végső előterjesztői indokolás

Általános indokolás

JOGSZABÁLYTERVEZET INDOKOLÁSA

*(a jogalkotásról szóló 2010. évi CXXX. törvény 18.§ szerint)*

Ártánd Község Önkormányzat Képviselő-testülete az Alaptörvény 32. cikk (2) bekezdésében foglalt eredeti jogalkotói hatáskörében és az Alaptörvény 32. cikk (1) bekezdés d) pontjában, valamint a Magyarország helyi önkormányzatairól szóló 2011. évi CLXXXIX. törvény 53. § (1) bekezdése l) pontja alapján módosítja az önkormányzat szervezeti és működési szabályzatáról szóló 6/2024. (X. 2.) önkormányzati rendeletét.

**1. §-hoz**

A rendelet hatálya.

**2. §-hoz**

Az Önkormányzat által biztosított közművelődési alapszolgáltatások köre részletes szabályozása.

**3. §-hoz**

A közművelődési feladatellátás formái, szervezeti keretei részletes szabályai.

**4. §-hoz**

A közművelődési feladatok finanszírozásának módja, mértéke.

**5. §-hoz**

Hatályba léptető és hatályon kívül helyező rendelkezések.

**\* \* \***

Az indokolás közzététele megtörténik az előterjesztés közzétételével.